钦定古今图书集成/理学汇编/经籍典/第111卷 > 晋
## 钦定古今图书集成/理学汇编/经籍典/第111卷 > 晋

### 武帝泰始元年司空裴秀奏禹贡地域图十八篇藏于秘府

按《晋书武帝本纪》，不载。按《裴秀传》，“帝受禅，诏以秀
为司空。秀儒学洽闻，且留心政事，当禅代之际，总纳
言之要，其所裁当，礼无违者。”又以职在地官，以《禹贡》
山川地名，从来久远，多有变易，后世说者，或彊牵引，
渐以暗昧。于是甄擿旧文，疑者则阙，古有名而今无
者，皆随事注列，作《禹贡地域图》十八篇奏之，藏于秘
府。

### 元帝建武元年豫章内史梅赜上孔氏传

按《晋书元帝本纪》，不载。按孔颖达《正义》：“‘昔东晋之
初，豫章内史梅赜上《孔氏传》，犹阙《舜典》自‘乃命以位’
已上二十八字，世所不传，多用王、范之注补之，而皆
以慎徽’已下为《舜典》之初。”

按陆德明《释文》，江左中兴，元帝时，豫章内史梅赜奏
上孔传《古文尚书》，亡《舜典》篇，购不能得，乃取王肃注
《尧典》，从“慎徽五典”以下分为《舜典》篇以续之，学徒遂
盛。